Az én apám Pápai Joci dala, A Dal 2019 győztese, Magyarország versenydala a 2019-es Eurovíziós Dalfesztiválon. A dal hivatalosan 2018. december 23-tól tölthető le, aznap töltötte fel a hivatalos YouTube-csatornájára az előadó, három héttel azután, hogy bejelentették, hogy ez a mű részt vesz a 2019-es Eurovíziós Dalfesztivál magyarországi előválogatóján, A Dalban. Pontosan két évvel azelőtt, 2016. december 23-án mutatták be az Origo, korábbi Dal-győztes szám videóklipjét. A dal zenéjét Pápai Joci és Molnár Ferenc Caramel, míg a szövegét Molnár Ferenc Caramel szerezte. "Az én apám" 2019. január 24-én megjelent A Dal 2019 – A legjobb 30 válogatáslemezen is. A dalhoz készült videóklipet Jimy J. Hollywood rendezte.